## Juanfran Pérez Llorca fixa com a objectius del nou Consell afermar la confiança pública, bastir ponts amb altres administracions i estar més prop de la ciutadania

*** El cap del Consell assegura que la seua prioritat serà “garantir una prosperitat real en cada ciutat, en cada barri i en cada casa”
* Assenyala la necessitat de millorar la coordinació per a accelerar la reconstrucció de les zones afectades per les riuades, “perquè ens ho estan exigint els afectats”
* Destaca que el Govern Valencià continuarà avançant en polítiques d’igualtat, de família i d’infància, i farà un salt qualitatiu en matèria de vivenda
* Planteja que la rendició de comptes siga una constant i oferix la mà a totes les institucions “perquè amb tots s’avança”**

El president de la Generalitat, Juanfran Pérez Llorca, ha destacat este matí, durant la presa de possessió del Consell, que l’objectiu del nou equip de govern serà afermar la confiança pública, bastir ponts amb altres administracions i estar més prop de la ciutadania.

Pérez Llorca ha agraït a tots els membres del Consell haver acceptat formar part de l’executiu assumint el que ha descrit com “un dels reptes més il·lusionants per a qualsevol persona amb vocació de servici públic”, i ha assegurat que tenen les qualitats que en estos moments necessiten els valencians perquè coneixen les seues prioritats.

El president ha assenyalat la necessitat de gestionar, però també de transformar i consolidar “els importants canvis que estan en marxa en matèria sanitària, educativa, fiscal, de vivenda i de polítiques socials, de família, de joventut”.

Pérez Llorca ha insistit que el Consell estarà “al servici del poble valencià”, ja que l’experiència d’estos anys “ens col·loca en una situació privilegiada per a saber què ha funcionat, què cal millorar i quines noves propostes estan madures per a fer un salt qualitatiu”.

El cap de l’executiu valencià ha subratllat el seu propòsit de millorar la coordinació per a accelerar la reconstrucció de les zones afectades per les riuades, “perquè ens ho estan exigint els afectats”; continuar avançant en polítiques d’igualtat, de família i d’infància, i de fer un salt qualitatiu en matèria de vivenda, que ha qualificat de “gran problema actual” al qual s’enfronta la ciutadania, especialment els jóvens.

Pérez Llorca també ha manifestat que la rendició de comptes del seu govern “serà constant”, amb la finalitat de donar resposta a l’exigència de la ciutadania de “resultats que es puguen mesurar i canvis en els aspectes en els quals hi haja marge de transformació i de millora”. A la qual cosa ha afegit que evitarà “debats estèrils, distraccions que ens allunyen del que ha de ser la nostra prioritat: garantir una prosperitat real, inclusiva, en cada ciutat, en cada barri i en cada casa”.

Finalment, el president ha assegurat que el Consell treballarà “amb la mà estesa a totes les institucions, amb la vocació d’escoltar totes les forces polítiques i agents econòmics i socials, d’escoltar i d’atendre tots els veïns dels nostres pobles i ciutats, sense deixar de col·laborar estretament amb tota la societat civil”, perquè només “junts podem avançar”, ha conclòs.

En l’acte, han pres possessió la vicepresidenta primera i consellera de Vivenda, Ocupació, Joventut i Igualtat, Susana Camarero Benítez; el vicepresident segon i conseller de Presidència, José Luis Díez Climent; el vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus; el conseller d’Economia, Hisenda i Administració Pública, José Antonio Rovira Jover; el conseller de Sanitat, Marciano Gómez Gómez; la consellera de Servicis Socials, Família i Infància, Elena Albalat Aguilella; la consellera d’Educació, Cultura i Universitats, Maria del Carmen Ortí Ferre; el conseller d’Agricultura, Aigua, Ramaderia i Pesca, Miguel Barrachina Ros; la consellera de Justícia, Transparència i Participació, Nuria Martínez Sanchis; el conseller d’Emergències i Interior, Juan Carlos Valderrama Zurián, i la consellera d’Indústria, Turisme, Innovació i Comerç, Marian Cano García.

Fecha: 04/12/2025